
Πέμπτη, 14 Οκτώβριου 2026

ΔΕΛΤΙΟ ΤΥΠΟΥ

Σύλληψη αλλοδαπού για παράβαση του νόμου περί κλοπής και νομιμοποίησης εσόδων από εγκληματικές δραστηριότητες στο Ηράκλειο 

Τις πρωινές ώρες σήμερα, συνελήφθη ένας 31χρονος αλλοδαπός (υπήκοος Παλαιστίνης) από στελέχη του Γραφείου Ασφαλείας και της Περιφερειακής Ομάδας Δίωξης Ναρκωτικών του Κεντρικού Λιμεναρχείου Ηρακλείου για παράβαση του άρθρου 372 του Π.Κ. «Κλοπή» σε συνδυασμό με τον Ν. 4557/2018 «Πρόληψη και καταστολή της νομιμοποίησης εσόδων από εγκληματικές δραστηριότητες» και του Ν. 4537/2018 «Υπηρεσίες πληρωμών στην εσωτερική αγορά». 
Ειδικότερα, σε έλεγχο που διενεργήθηκε στο λιμάνι του Ηρακλείου, πριν την επιβίβαση του ανωτέρω σε επιβατηγό-οχηματαγωγό (Ε/Γ-Ο/Γ) πλοίο με προορισμό τον Πειραιά, βρέθηκε επιμελώς κρυμμένο στο Ι.Χ.Ε. όχημα του το χρηματικό ποσό των πενήντα έξι χιλιάδων ευρώ (56.000 €), του οποίου την προέλευση δεν ήταν σε θέση να δικαιολογήσει. Επιπλέον, στην κατοχή του βρέθηκαν οκτώ (08) τραπεζικές κάρτες με στοιχεία έτερων αλλοδαπών, καθώς και πλήθος αποδείξεων ανάληψης χρηματικών ποσών από αυτές.
Από το Κεντρικό Λιμεναρχείο Ηρακλείου που διενεργεί την προανάκριση, κατασχέθηκαν το ανωτέρω χρηματικό ποσό, οι οκτώ τραπεζικές κάρτες, δύο συσκευές κινητής τηλεφωνίας, ένας φορητός ηλεκτρονικός υπολογιστής και ένα σημειωματάριο με ιδιόχειρες σημειώσεις και καταγραφές χρηματικών ποσών. Το κατασχεθέν χρηματικό ποσό πρόκειται να αποδοθεί στο Ταμείο Παρακαταθηκών και Δανείων. 
	Διαθέσιμο οπτικό υλικό έχει αναρτηθεί στην ιστοσελίδα www.hcg.gr.

